**ОТЧЕТ ЗА ДЕЙНОСТТА НА НЧ”САМОРАЗВИТИЕ-1924Г.” с.БРЕСТНИК ЗА 2020г.**

**Уважаеми Читалищни дейци , Скъпи самодейци**

 Читалището е място за информираност, инициатива , творчество, знания и съхранение на духовността и традициите.

Читалището е местен център с културно – просветни и социално – граждански функции .

Библиотечна дейност. Библиотеката е единствена в селото ни. Обслужва цялото население .Развива се като културно образователен център. 181 са читателите за 2020г. Посещенията са 757, а заетите книги са 1889. Дарени са 12. Закупени са 67 бр. книги. Изготвени бяха витрини и изложби в библиотеката по повод различни годишнини на автори и събития.

Библиотеката работи по спечелен проект по Програма „Глобални библиотеки- България”. Предвидените срещи и мероприятия с децата от детската градина, училището и др. не се състояха в предвид извънредната епидемична обстановка и запазването здравето на всички, което е най- важното в момента за всички. Квалификацията на библиотекаря – висше образование , магистър Българска филология, специализация- етнология и фолклор. Преди година библиотекарят завърши и преквалификация специалност библиотекознание в Университет по библиотекознание и информационни технологии гр. София.

 Читалището ни е дом на няколко поколения самодейци, които с труда и таланта си защитават авторитета си изграден през изминалите години. Привлекателна за нашето читалище е групата за народно пеене, създадена през далечната 1958 година. Музикален ръководител в момента е Димитър Янев с висше музикално образование от Академията за музикално танцово и изобразително изкуство гр.Пловдив. През годината имахме участия в гр.Пловдив- Лаута , Носители сме на много лауреатски звания и дипломи . Трябва да се гордеем с фолклорната музика и да я разпространяваме, защото в нея има нещо вълнуващо , което е само наше. През 2020 се навършиха 12 години от създаването на танцов клуб ”Брестнишко хоро” с ръководител Христо Дончев– възпитаник на Академията за музикално танцово изкуство гр.Пловдив. Танцовия клуб не е преставал да се развива и да привлича нови привърженици от различни сфери и професии.

Общата любов към песента и танца обединиха в едно певци и танцьори и преди 7 години се роди Ансамбъла за народни песни и танци с ръководители Христо Дончев – танцьори и Димитър Янев – народен хор. Всеки , който е имал удоволствието да се докосне до нашите песни и танци е останал с най- добри чувства. Народните песни и танци са обвързани взаимно. Едното е силно зависимо от другото , те се допълват. Всеки знае , че без песен танцът би изглеждал незавършен, а без танц песента би загубила своя смисъл.

Самодейците вземат участие във всички празници на селото .

 От незапомнени времена в селото ни се празнува 21 януари – Празник на родилната помощ с карнавално шествие . На този ден нашите баби и съпруги показват че българската жена е силна духом и храбро съхранява българщината . Празника ни е много хубав. Жените пресъздават персонажи на различни герои от книги,телевизия, политици, филми и т.н. Прекрасни бяха всички участнички с техните оригинални костюми - Фиона, принцеси, моми, смешници, кралици, шейхове и ханъми , снежанка, баби, дядовци, кокони , манекенки и др. Бабата беше Василка Анева, а булка Мирела Рашкова- прекрасни, атрактивни и с много настроение премина празника. Не можем да не им благодарим на тези жени , защото ако не са те няма да го има и този празник. След ритуала се събираме на раздумка и танци под звуците на оркестър за което сме благодарни на спонсори от селото и г-н Кавръков.

 Не можем да не им благодарим на тези жени , защото ако не са те няма да го има и този празник. За съжаление във връзка с COVID ситуацията за първи път тази година-2021 нямахме Бабинден .

И на 14 февруари Трифон Зарезан не минава без участието на самодейците. Празнуваме заедно с лозари и винари . Участваме в този празник с надеждата годината да е на берекет, здраве и дълголетие . Брестник е известно с плодородната си земя и вкусни вина.

**3 март** Селото ни е известно с водените боеве по време на руско- турската освободителна война. Много хора се стичат в парк „Руски паметници” да отдадат почит на загиналите руски , румънски финландски войни и българско опълчение. На този ден са посветени пламенни слова и цветя. Учениците от ОУ”Васил Левски изнесоха тържествена програма в чест на 3 март. А в горното фоайе на читалището бе направена изложба посветена на Освобождението на България.

1 март- Деня на самодееца. Това е един чудесен празник на самодейците, които не жалят време и сили, за да работят за запазването на българската традиция и култура . Този празник е типично български , защото институцията Читалище я има само в България. Българинът пее, танцува и се весели, защото е ценител на това изкуство , което сам създава. Отбелязваме празника с песни , танци и забавления.

Секретарят поддържа в добро състояние читалището и читалищната документация, която периодично подава към Министерство на културата и община Родопи. Организира мероприятия и участия. Секретаря заедно с Председателя Пенка Жилова обикаля спонсорите за да осигури средства за празниците .

През годината бе ремонтиран комина над библиотеката, който беше пред срутване. Читалището ни има отпуснати 2 бройки от Министерство на културата – библиотекар Елена Батинкова и секретар-СтоянкаМуслеж,които получават основната работна заплата – минималната за страната . Също така се плаща хонорар на двамата ръководители по 120лв. плюс осигуронки върху тях и 60 лв на Председателя. Читалищните дейци трябва да бъдат запознати и с това как се стопанисва читалищното имущество .

Даваме под наем помещението на долния етаж – бар „Джуро” с наемател Боян Лазаров с наем от 150 лв. За негова сметка са тока и водата . Големия ремонт, както и всички подобрения в заведението и около него остават за читалището. Отдаваме стая под наем на фирма „Еко консулт”- Тодор Колев – 1/5 минимална работна заплата за страната. Помещение под наем ползва и Георги Терзиев- сервиз за ремонт на компютри – 70 лв наем.

Под наем е дадено и помещението на бившия шивашки цех- Иван Команов с наем с наем от ¼ минимална работна заплата за страната.

Не е възможно да изброим имената на толкова много самодейци , но мога да им изкажа голяма благодарност за това, че през годината не щадяха своето време и сили в името на читалищното дело. Самодейците ни са талантливи и можещи , упорити и всеотдайни , работещи с хъс.

 През изминалата година загубихме трима от нашите дългогодишни самодейци. Стоянка Павлова Председател –тя не просто беше председател и самодеец, тя е нашата Таня, която не ценеше време, труд, средства, емоции , вълнения и любов към читалището, раздаваше се и милееше във всеки един момент за него. Знаем че горе на небето има една звездичка Таня , която милее за нас и читалището. Тъгуваме много за нея и я обичаме! Поклон пред паметта и! Тя винаги ще остане в нашите сърца!....

Митра Русева и Велика Шопова са другите две самодейки отнети ни от този свят, през тази тежка година .Те дълги години бяха сред нас с нашите песни, емоции и вълнения на сцената, извън нея , на Бабинден по празници и обичаи . Поклон пред паметта им! Те остават завинаги в спомените ни и нашите сърца. Да почиват в мир!

Желая на членовете на читалището, на самодейците, на творческите ни колективи и техните ръководители, късмет и много, много здраве - защото то е най- важно !.....На колективите и ръководителите ни желая щастие и успехи на сцена за да помним песните и танците , които отключват вратата не само към спомена , но и към бъдещето.

 Благодаря Ви!